Na Poletnih olimpijskih igrah 1952 v finskih Helsinkih je Julin v finalu s časom 52.8 zasedel četrto mesto. Do bronaste kolajne, ki mu jo je speljal Novozelandec John Holland, je zaostal 6 desetink sekunde. Olimpijski prvak je postal Američan Charles Moore, medtem ko je bil srebrn Julinov znanec s sovjetskih državnih prvenstev, Jurij Litujev. Julin je leta 1954 na Evropskem prvenstvu v švicarskem Bernu presenetil celotno atletsko prizorišče. V finalu je namreč odtekel najhitrejši čas svoje kariere, 50.5, in za tri desetinke (50.8) nepričakovano prehitel Litujeva, ki pred prvenstvom veljal za absolutnega favorita. Julin se je s časom 50.5 celo močno približal tedanjemu svetovnemu rekordu v lasti Litujeva (50.4). Dosežek 50.5 je naposled postal najboljši izid sezone na svetu, kar je Julin potrdil še naslednje leto z novim najboljšim izidom sezone (51.0).